Source: https://domov.sme.sk/c/4020494/kosovcan-obvineny-z-vytrznictva-sa-pred-sud-postavi-v-oktobri.html
Timestamp: 2017-09-26 13:40:03+00:00
Document Index: 897339

Matched Legal Cases: ['súd ', 'súd ', 'súd ', 'súd ', 'súd ', 'Súd ']

Kosovčan obvinený z výtržníctva sa pred súd postaví v októbri - domov.sme.sk
Kosovčan obvinený z výtržníctva sa pred súd postaví v októbri
Košice 13. augusta (TASR) - Kosovčan, 35-ročný Xhavit V. obvinený z výtržníctva, sa pred súd postaví v októbri, takmer rok po spáchaní skutku. Rozhodol ...
13. aug 2008 o 16:16 TASR
Košice 13. augusta (TASR) - Kosovčan, 35-ročný Xhavit V. obvinený z výtržníctva, sa pred súd postaví v októbri, takmer rok po spáchaní skutku. Rozhodol o tom Okresný súd (OS) Košice I, ktorý prerokoval a prijal obžalobu prokurátora Krajskej prokuratúry v Košiciach. Kosovčan je obvinený z pokusu vraždy a výtržníctva. Predseda senátu stanovil termín pojednávania na 2. októbra.
Uvedených trestných činov sa podľa hovorkyne KS Marcely Gálovej mal obvinený dopustiť 7. októbra 2007 asi o 03:00 hod. v bare a pred barom Palmyra na Hlavnej ulici v Košiciach. Podľa žalobcu tam chytil pod krk 24-ročného Dušana K. a ťahal ho von. Na chodbe pred barom ho mal udierať do hrudníka a potom ho vraj veľkou silou a prudkosťou trikrát bodol doposiaľ nezisteným bodným nástrojom do hrudníka, brucha a drieku. Napadnutý muž utrpel závažné, život ohrozujúce zranenia pečene, pľúc a brušných orgánov, k jeho smrti nedošlo len vďaka poskytnutiu včasnej odbornej chirurgickej pomoci.
"Obvinený nemal záujem uzavrieť s prokurátorom dohodu o vine treste, jeho obhajca na vysvetlenie uviedol, že Xhavit V. sa cíti nevinný. Súd dnes rozhodol aj o ponechaní obvineného vo väzbe s odôvodnením, že dôvody väzby naďalej trvajú. Profesionálny boxer, ktorý je v Ústave pre výkon väzby v Košiciach od 11. júna 2008, nepodal sťažnosť proti rozhodnutiu súdu," dodala Gálová.